Werkende ouers, verseker só ŉ suksesvolle verhouding - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die Huwelik › Werkende ouers, verseker só ŉ suksesvolle verhouding
Werkende ouers, verseker só ŉ suksesvolle verhouding
Maandag | 06 Augustus | 2018
Die eise van beide werk en ouers te wees neem toe. Volgens die Wêreldbank maak vroue nou 40% tot 50% van die arbeidsmag in baie lande wêreldwyd uit, wat beteken dat werk buite die huis op mans sowel as vroue ʼn gelyke impak maak.
Die Pew Navorsingsentrum het bevind dat pa’s ouerskap nou sien as net so sentraal tot hulle identiteit as wat ma’s doen, en twee-inkomste-huishoudings met kinders is nou 60% versus 49% in 1970.
Dit is geen verrassing nie, gegewe hedendaagse tydverpligtinge, dat 50% tot 60% van ouers dit moeilik vind om werk-lewe te balanseer.
Navorsingspaar Jackie en John Coleman het hulle ten doel gestel om werkende ouers oor die kwessie te adviseer. Jackie, synde ʼn huweliksraadgewer, en John, ʼn uitvoerende bestuurder en skrywer van Passion & Purpose: Stories from the Best and Brightest Young Business Leaders, het hulle persoonlike en professionele ervaring vir hierdie doel ingespan.
Hulle moedig werkende paartjies wat nuwe ouers is of wat ouerskap oorweeg, aan om die gesprek te begin deur ʼn paar insiggewende vrae te vra, insluitend die volgende:
Wat wil elke persoon eintlik hê?
Kulturele norme plaas steeds geweldige druk op ʼn paartjie. Na hulle geboorte geskenk het, mag sommige vroue besluit om vir ʼn verlengde tydperk met hulle jong kind tuis te bly. Hulle mag nogtans enorme druk voel om terug te keer werk toe. Daarenteen sal baie vroue graag hulle loopbane wou hervat maar voel druk om tuis te bly met die kinders. En dit word dikwels steeds aangeneem dat mans beter geskik is om buite die huis te werk, eerder as om tuis te bly om ʼn gesin groot te maak.
Afhangend van jou sosiale sirkels, kan daar oorweldigende druk wees om óf werk óf die gesin te prioritiseer – deur ʼn ambisieuse loopbaan te navigeer of buigbaarheid te skep om meer tyd saam met die kinders deur te bring. Daar is geen regte antwoord op hierdie vrae nie, maar daar is ʼn regte antwoord vir jou en jou gesin. Die antwoord begin met eerlikheid en openheid met jouself en met mekaar. Wat wil elkeen van julle regtig hê? Vra die vraag dikwels, aangesien die antwoord met tyd mag verander.
Watter rolle sal elke persoon speel?
Voordat met ʼn gesin begin word, help dit om duidelik te wees oor wie vir wat verantwoordelik sal wees, terwyl daarop gelet word dat julle ook buigbaar sal moet wees en vir mekaar moet instaan wanneer nodig. ʼn Eenvoudige verdeling van take kan dag-tot-dag besluite minder stresvol maak. Wie betaal die rekenings? Wie neem die vullis uit of was die skottelgoed? Wie is verantwoordelik daarvoor om die kinders skool toe neem en weer te haal? Wie sal tuis bly wanneer die kind siek is?
“Navorsing toon dat om die verdeling van huishoudelike take uit te werk (veral as die verdeling regverdig is) kan help om paartjies se neiging te elimineer om ontevredenheid teenoor mekaar uit te spreek nadat hulle hulle take afgehandel het,” sê Jackie, “en terwyl paartjies altyd oop moet wees vir buigbaarheid en om mekaar te help, kan ʼn wedersydse verstaan van huishoudelike rolle besonder behulpsaam wees om konflik in ouerskap te minimaliseer.”
Hoe kan ons na aan mekaar bly?
Dit is belangrik om julle verhouding en elke individu se geestelike, fisiese en spirituele gesondheid bo alles te prioritiseer – insluitend bo kinders en werk. John vra die volgende vrae: “Realisties gesproke, hoe sal om julle verhouding te prioritiseer daar uitsien in die chaos van werk en kinders? Hoe dikwels sal julle op afsprake uitgaan? Kan julle elke dag tyd opsy sit vir betekenisvolle gesprekke?” Dit mag beteken dat geld een aand per week vir ʼn babawagter opsy gesit sal moet word, om een dag per week weg van die werk te bestee om weer met jou maat te verbind, of tyd te vind om saam ʼn lang middagete te geniet.
Harvard Business Review: https://hbr.org/2018/05/5-questions-new-working-parents-should-ask-themselves
The World Bank: https://data.worldbank.org/indicator/SL.TLF.TOTL.FE.ZS
Pew Research Centre: http://www.pewresearch.org/fact-tank/2018/06/13/fathers-day-facts/
The Atlantic: https://www.theatlantic.com/sexes/archive/2013/03/the-difference-between-a-happy-marriage-and-miserable-one-chores/273615/
Harvard Business Review: https://hbr.org/product/passion-and-purpose-stories-from-the-best-and-brig/an/10343-HBK-ENG